*****

ΚΑΝΟΝΙΣΜΟΣ (ΕΟΚ) αριθ. 2253/87 ΤΟΥ ΣΥΜΒΟΥΛΙΟΥ

της 23ης Ιουλίου 1987

για την περάτωση της διαδικασίας επανεξέτασης και για την κατάργηση των μέτρων αντιντάμπινγκ που εφαρμόζονται στις εισαγωγές υδάτινων διαλυμάτων ουρίας και νιτρικού αμμωνίου, καταγωγής Ηνωμένων Πολιτειών Αμερικής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 14 και 15,

την πρόταση που υπέβαλε η Επιτροπή μετά από διαβουλεύσεις στο πλαίσιο της συμβουλευτικής επιτροπής, όπως δημιουργήθηκε από τον προαναφερόμενο κανονισμό,

Εκτιμώντας ότι:

Α. Διαδικασία

(1) Τον Φεβρουάριο 1986, η Επιτροπή έλαβε αίτηση στην οποία ζητείται να γίνει επανεξέταση των μέτρων αντιντάμπινγκ που εφαρμόζονται στις εισαγωγές διαλυμάτων ουρίας και νιτρικού αμμωνίου (στο εξής καλουμένων UAN) καταγωγής Ηνωμένων Πολιτειών Αμερικής και, ειδικότερα των μέτρων που έχουν θεσπιστεί με τον κανονισμό (ΕΟΚ) αριθ. 349/81 (2).

(2) Αυτή η αίτηση, που υπέβαλε η Comite marche commun de l'industrie des engrais azotes et phosphates (CMC-Engrais), εξ ονόματος παραγωγών που αντιπροσωπεύουν ουσιαστικά το σύνολο της κοινοτικής παραγωγής του εν λόγω προϊόντος, περιείχε αποδεικτικά στοιχεία όσον αφορά την ύπαρξη νέων πρακτικών ντάμπινγκ και της ζημίας που έχει προκληθεί, τα οποία στοιχεία θεωρήθηκαν επαρκή για να δικαιολογήσουν την επανεξέταση των προαναφερόμενων μέτρων.

Κατά συνέπεια, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3), την κίνηση της διαδικασίας επανεξέτασης των μέτρων αντιντάμπινγκ όσον αφορά τις εισαγωγές στην Κοινότητα χημικών λιπασμάτων UAN , που υπάγονται στη διάκριση ex 31.02 Γ του κοινού δασμολογίου και αντιστοιχούν στον κώδικα NIMEXE ex 31.02-90, καταγωγής Ηνωμένων Πολιτειών Αμερικής.

(3) Η Επιτροπή ενημέρωσε επίσημα σχετικά με το θέμα αυτό τους παραγωγούς/εξαγωγείς και εισαγωγείς που είναι γνωστό ότι ενδιαφέρονται και τους καταγγέλλοντες και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

(4) Οι κοινοτικοί αγοραστές του εν λόγω προϊόντος δεν υπέβαλαν καμία παρατήρηση σχετικά με το θέμα.

(5) Η Επιτροπή συγκέντρωσε και επαλήθευσε τις πληροφορίες που έλαβε και τις οποίες έκρινε αναγκαίες για τον καθορισμό των γεγονότων και πραγματοποίησε επιτόπιο έλεγχο στις εγκαταστάσεις των ακόλουθων εταιρειών:

Παραγωγών/εξαγωγέων

- Agrico Chemical Company, Tulsa, Oklahoma,

- Arcadian Corporation, Parsipanny, New Jersey,

- CF Industries, Inc., Long Grove, Illinois,

- Kaichem International, Inc., Savannah, Georgia,

- Nitron International Corporation, Greenwich, Connecticut.

Εισαγωγέας

- Kaichem International BV, Breda, Κάτω Χώρες.

(6) Η έρευνα ως προς τις πρακτικές ντάμπινγκ κάλυψε την περίοδο από την 1η Ιουλίου 1985 έως τις 30 Ιουνίου 1986.

Β. Ντάμπινγκ

α) Τιμές εξαγωγής

(7) Οι τιμές εξαγωγής καθορίστηκαν γενικά με βάση τις τιμές που έχουν πράγματι πληρωθεί για τα προϊόντα που εξάγονται προς την Κοινότητα.

(8) Στην περίπτωση που πραγματοποιήθηκαν εξαγωγές προς θυγατρικές εταιρείες που είναι εγκατεστημένες στην Κοινότητα, οι τιμές εξαγωγής κατασκευάστηκαν με βάση τις τιμές τις οποίες το εισαγόμενο προϊόν μεταπωλήθηκε για πρώτη φορά σε ανεξάρτητο αγοραστή, κατάλληλα προσαρμοσμένες για να ληφθούν υπόψη όλα τα έξοδα τα οποία προέκυψαν από την εισαγωγή ως τη μεταπώληση, συμπεριλαμβανομένων των δασμών και ενός περιθωρίου κέρδους 2 %. Αυτό το περιθώριο κέρδους θεωρήθηκε εύλογο με βάση τα κέρδη που πραγματοποίησαν οι ανεξάρτητοι εισαγωγείς του εν λόγω προϊόντος.

β) Κανονική αξία

(9) Η κανονική αξία του προϊόντος καθορίστηκε, για καθέναν από τους ενδιαφερόμενους παραγωγούς/εξαγωγείς, με βάση τον μέσο σταθμισμένο όρο των συγκρίσιμων εγχωρίων τιμών πώλησης που έχουν πράγματι πληρωθεί ή πρόκειται να πληρωθούν σε αυτούς τους παραγωγούς/εξαγωγείς, κατά τις συνήθεις εμπορικές πράξεις, για τα ομοειδή προϊόντα που προορίζονται για εγχώρια κατανάλωση.

γ) Σύγκριση

(10) Για να γίνει σύγκριση μεταξύ των κανονικών τιμών και των τιμών εξαγωγής, η Επιτροπή έλαβε υπόψη, όπου έκρινε κατάλληλο, τις διαφορές που επηρεάζουν τη δυνατότητα σύγκρισης τιμών, όπως τις επιστροφές, τις εκπτώσεις για τις μεγάλες ποσότητες, τις προμήθειες, τους όρους πίστωσης, τα έξοδα μεταφοράς και ασφάλειας, τα έξοδα διαχείρισης και φόρτωσης και τα παρεπόμενα έξοδα, μισθούς που καταβάλλονται στους πωλητές, τα τεχνικά χαρακτηριστικά, στην περίπτωση που οι αιτήσεις που υποβλήθηκαν ως προς αυτό περιείχαν ικανοποιητικά δικαιολογητικά στοιχεία.

(11) Όλες οι συγκρίσεις έγιναν στο στάδιο εξόδου εκ του εργοστασίου του εν λόγω παραγωγού/εξαγωγέα.

δ) Περιθώριο ντάμπινγκ

(12) Η σύγκριση μεταξύ της κανονικής αξίας και των τιμών εξαγωγής έδειξε ότι οι εν λόγω εξαγωγές δεν απετέλεσαν αντικείμενο ντάμπινγκ, εκτός από τις εξαγωγές που πραγματοποίησε η εταιρεία Kaichem International, για την οποία το μέσο σταθμισμένο περιθώριο ανέρχεται σε λιγότερο του 1,0 %, δηλαδή σε ένα ασήμαντο επίπεδο που δεν δικαιολογεί την υιοθέτηση μέτρων άμυνας.

Γ. Ζημία

(13) Όσον αφορά τις ανωτέρω διαπιστώσεις ως προς το ντάμπινγκ, η Επιτροπή ενέκρινε ότι δεν ήταν αιτιολογημένο να συνεχίσει την έρευνα για τον προσδιορισμό της ζημίας όσον αφορά τις εν λόγω εισαγωγές, δεδομένου ότι δεν μπορούν να θεσπισθούν μέτρα αντιντάμπινγκ παρά μόνον αν η εξέταση αποδείξει την ύπαρξη, κατά την περίοδο που καλύπτει η έρευνα, σημαντικών και όχι ελάχιστων πρακτικών ντάμπινγκ, ότι έχει προκληθεί ως εκ τούτου σημαντική ζημία και ότι τα συμφέροντα της Κοινότητας απαιτούν τη θέσπιση αυτών των μέτρων.

Δ. Περάτωση της διαδικασίας επανεξέτασης και κατάργηση των μέτρων αντιντάμπινγκ

(14) Λαμβανομένων υπόψη των ανωτέρω, πρέπει να περατωθεί η διαδικασία επανεξέτασης χωρίς την επιβολή νέων μέτρων άμυνας και να καταργηθούν τα μέτρα αντιντάμπινγκ που ισχύουν σήμερα έναντι των εισαγωγών του εν λόγω προϊόντος, καταγωγής Ηνωμένων Πολιτειών Αμερικής.

(15) Η συμβουλευτική επιτροπή δεν προέβαλε καμία αντίρρηση ως προς τη λύση αυτή.

(16) Ο καταγγέλλων ενημερώθηκε σχετικά με τις παρατηρήσεις και τα ουσιαστικά γεγονότα βάσει των οποίων η Επιτροπή προτείνει την περάτωση της διαδικασίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο μόνο

1. Περατώνεται η διαδικασία επανεξέτασης όσον αφορά τα μέτρα αντιντάμπινγκ που εφαρμόζονται στις εισαγωγές χημικών λιπασμάτων UAN που υπάγονται στη διάκριση ex 31.02 Γ του κοινού δασμολογίου και αντιστοιχούν στον κώδικα ΝΙΜΕΧΕ ex 31.02-90, καταγωγής Ηνωμένων Πολιτειών Αμερικής.

2. Καταργούνται αναδρομικά από 1ης Ιουλίου 1985 τα μέτρα αντιντάμπινγκ που ισχύουν σήμερα έναντι των εισαγωγών του προϊόντος που αναφέρεται στην παράγραφο 1. Οι εθνικές τελωνειακές αρχές θα λάβουν τα αναγκαία μέτρα που συνεπάγεται αυτή η κατάργηση.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Ιουλίου 1987.

Για το Συμβούλιο

Ο Πρόεδρος

K. E. TYGESEN

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. L 39 της 12. 2. 1981, σ. 4.

(3) ΕΕ αριθ. C 219 της 30. 8. 1986, σ. 2.